钦定古今图书集成/理学汇编/学行典/第260卷 > 庞公
## 钦定古今图书集成/理学汇编/学行典/第260卷 > 庞公

按《后汉书逸民传》：“庞公者，南郡襄阳人也。居岘山之
南，未尝入城府，夫妻相敬如宾。荆州刺史刘表数延
请，不能屈，乃就候之曰：‘夫保全一身，孰若保全天下
乎’？庞公笑曰：‘鸿鹄巢于高林之上，暮而得所栖；鼋鼍
穴于深渊之下，夕而得所宿。夫趣舍行止，亦人之巢
穴也，且各得其栖宿而已，天下非所保也’。”因释耕于
垄上，而妻子耘于前。表指而问曰：“先生苦居畎亩，而
不肯官禄，后世何以遗子孙乎？”庞公曰：“世人皆遗之
以危，今独遗之以安，虽所遗不同，未为无所遗也。”表
叹息而去。后遂携其妻子登鹿门山，因采药不反。〈注〉
《襄阳记》曰：诸葛孔明每至德公家，独拜床下，德公初
不令止。司马德操尝诣德公，值其渡沔，上先人墓。德
操径入其室，呼德公妻子，使速作黍。徐元直向云：“当
来就我，与德公谈。”其妻子皆罗拜于堂下，奔走共设。
须臾，德公还，直入相就，不知何者是客也。德操年小，
德公十岁，兄事之，呼作庞公。故俗人遂谓庞公是德
公名，非也。德公子字山人，亦有令名。娶诸葛孔明姊，
为魏黄门吏部郎。子涣，晋太康中为牂牁太守。鹿门
山旧名苏岭山，建武中，襄阳侯习郁立神祠于山，刻
二石鹿，夹神道口，俗因谓之鹿门庙，遂以庙名山也。